b"\n_START_ARTICLE_\nMichaela Kirchgasser\n_START_SECTION_\nArvokilpailut\n_START_PARAGRAPH_\nKirchgasser voitti nuorten MM-kilpailuissa kultaa pujottelussa ja hopeaa alppiyhdistetyss\xc3\xa4 vuonna 2003 sek\xc3\xa4 pronssia suurpujottelussa 2005. Torinon olympialaisissa 2006 h\xc3\xa4n sijoittui pujottelussa viidenneksi ja alppiyhdistetyss\xc3\xa4 kuudenneksi. \xc3\x85ren MM-kilpailuissa 2007 h\xc3\xa4n kuului joukkuekilpailun kultaa voittaneeseen It\xc3\xa4vallan joukkueeseen ja oli lis\xc3\xa4ksi suurpujottelussa nelj\xc3\xa4s ja pujottelussa yhdeks\xc3\xa4s. Val d'Is\xc3\xa8ren MM-kilpailuissa 2009 h\xc3\xa4n sijoittui suurpujottelussa viidenneksi. Vancouverin olympialaisissa 2010 h\xc3\xa4n oli superalppiyhdistetyss\xc3\xa4 yhdeks\xc3\xa4s ja suurpujottelussa viidestoista. Garmisch-Partenkirchenin MM-kilpailuissa 2011 h\xc3\xa4n sijoittui superalppiyhdistetyss\xc3\xa4 13:nneksi ja otti hopeaa joukkuekilpailussa. Schladmingin MM-kilpailuissa 2013 h\xc3\xa4n kuului It\xc3\xa4vallan kultajoukkueeseen joukkuekilpailussa, sai hopeaa pujottelussa ja oli superalppiyhdistetyss\xc3\xa4 nelj\xc3\xa4s. Sot\xc5\xa1in olympialaisissa 2014 h\xc3\xa4n sijoittui superalppiyhdistetyss\xc3\xa4 seitsem\xc3\xa4nneksi ja suurpujottelussa 12:nneksi. Vailin / Beaver Creekin MM-kilpailuissa 2015 h\xc3\xa4n saavutti joukkuekilpailussa kultaa ja superalppiyhdistetyss\xc3\xa4 pronssia sek\xc3\xa4 sijoittui suurpujottelussa kuudenneksi. Sankt Moritzin MM-kilpailuissa 2017 h\xc3\xa4n sai alppiyhdistetyss\xc3\xa4 pronssia sek\xc3\xa4 oli pujottelussa kuudes ja suurpujottelussa kahdestoista.\n_START_SECTION_\nMaailmancup\n_START_PARAGRAPH_\nKirchgasser saavutti maailmancupissa viisi palkintokorokesijoitusta kaudella 2006\xe2\x80\x932007. H\xc3\xa4n voitti suurpujottelukilpailun Sierra Nevadassa, oli toinen superyhdistetyss\xc3\xa4 Reiteralmissa sek\xc3\xa4 kolmas Aspenin, Zwieselin ja Lenzerheiden suurpujotteluissa. Maailmancupin kokonaiskilpailussa h\xc3\xa4n sijoittui kahdeksanneksi, suurpujottelucupissa kolmanneksi ja yhdistetyn pisteiss\xc3\xa4 nelj\xc3\xa4nneksi. Kaudella 2008\xe2\x80\x932009 h\xc3\xa4n oli toinen Cortina d'Ampezzon suurpujottelussa. Kaudella 2009\xe2\x80\x932010 h\xc3\xa4n oli toinen St. Moritzin superyhdistetyss\xc3\xa4 ja kolmas alppiyhdistetyn cupissa. Kaudella 2011\xe2\x80\x932012 h\xc3\xa4n voitti Kranjska Goran ja Schladmingin pujottelun, oli toinen Moskovan paripujottelussa ja kolmas Zagrebin pujottelussa. Pujottelucupissa h\xc3\xa4n sijoittui toiseksi ja maailmancupin kokonaiskilpailussa kahdeksanneksi. Kaudella 2012\xe2\x80\x932013 h\xc3\xa4n oli kolmas M\xc3\xbcnchenin paripujottelussa ja Meribelin superalppiyhdistetyss\xc3\xa4. Alppiyhdistetyn cupissa h\xc3\xa4n sijoittui kolmanneksi. Kaudella 2013\xe2\x80\x932014 h\xc3\xa4n oli toinen Altenmarktin superalppiyhdistetyss\xc3\xa4. Se oli kauden ainoa j\xc3\xa4rjest\xc3\xa4m\xc3\xa4\xc3\xa4n pystytty yhdistetyn kilpailu, joten h\xc3\xa4n sijoittui toiseksi alppiyhdistetyn cupissa. Kaudella 2015\xe2\x80\x932016 Kirchgasser sijoittui kolmanneksi Val d\xe2\x80\x99Is\xc3\xa8ren ja toiseksi Lenzerheiden alppiyhdistetyss\xc3\xa4. Alppiyhdistetyn cupissa h\xc3\xa4n oli kolmas. Kaudella 2016\xe2\x80\x932017 h\xc3\xa4n oli toinen Crans-Montanan alppiyhdistetyss\xc3\xa4. Saman lajin cup-pisteiss\xc3\xa4 h\xc3\xa4n oli nelj\xc3\xa4s."